༈རྒྱུན་དུ་བོད་ས་ཁྱོན་ཡོངས་ནས་རང་དབང་དང་ཐོབ་ཐང་བརྩད་དེ་རང་ལུས་ཀྱང་མེར་སྲེག་བཞིན་ཡོད་པ་ནི།གུ་དོགས་དང་དྲག་གནོན་གྱི་བྱ་སྤྱོད་རྒྱུན་ཆད་ཀྱིན་མེད་པས་ཡིན།དེ་བཞིན་༢༠༡༤།༨།༡༡ཉིན་སྡེ་དགེ་འདན་མ་ཕྱོགས་ནས་སྡེ་དཔོན་དབང་གྲགས་ལགས་རང་ཁྱིམ་ནས་མཚན་མོའི་ཆུ་ཚོད་༡༢ཙམ་ན་བཙན་ཁྲིད་བྱས་པ་དང་།ཚེས་༡༢ཉིན་སྲིད་གཞུང་སྒོ་འགྲམ་དུ་མང་ཚོགས་ཀྱིས་ཁོང་གློད་བཀྲོལ་དགོས་པའི་མཐེ་བོང་གནམ་སློང་གི་ཞི་བའི་འབོད་སྐུལ་བྱས་པར་དུག་བླངས་དང་མེ་མདས་དྲག་གནོན་བྱས་ཏེ།དབང་གྲགས་ཀྱི་བུ་ཀུན་དགའ་ཤེས་རབ་དང་།སྤུན་མཆེད་བཟང་པོ་སོགས་བོད་མི་༡༠ཙམ་ལ་རྨས་སྐྱོན་རྫབ་ཆེན་བཟོས་འདུགད་དུང་སྡེ་དཔོན་གཞོན་པ་དབང་ཆེན་གྱིས་གཙོས་བོད་མི་༢༠ཡན་མན་ཞིག་འཇུ་བཟུང་བྱས་འདུགཚེས་༡༣ཉིན་ཤུག་པ་གྲོང་སྡེ་ཁྱོན་ཡོངས་ནས་དྲག་པོའི་དམག་གིས་བསྐོར་ཏེ།ས་གནས་མང་ཚོགས་རང་ཁྱིམ་དུའང་ལྷོད་ཀྱིས་སྡོད་དབང་མེད་པ་མེ་མདའི་སོ་ཁ་གཏད་ནས་འགྲོ་འདུག་གི་རང་དབང་མ་སྤྲད་པ་དང་།ཕྱི་ཚེས་༡༦ཉིན་ཤུག་པ་མེ་རུ་དགོན་པའི་དཀོན་གཉེར་དང་།སྒྲུབ་དཔོན་གྱིས་གཙོས་ཤུག་པ་སྡེ་བའི་སྐྱེ་སེར་གཉིས་ཀྱི་སྐྱེས་པ་ཆ་ཚང་འཛིན་བཟུང་ཐོག་ལོ་ཕྱུག་ས་ཁུལ་གྱི་བཙོན་ཁང་ནང་མ་ཤོང་པ་རྣམས་སྨན་ཁང་གསར་པའི་ནང་བཀག་བསྐྱིལ་བྱས་ཏེ།ཁོང་ཚོའི་མགོ་ནས་སྐྲ་བྲེགས་ནས་མགོ་རིལ་བཟོས་འདུགདེ་བཞིན་དཔོན་དབང་གྲགས་ཀྱི་བུ་ཀུན་དགའ་ཤེས་རབ་ཀྱིས་གཙོས་རྨས་མ་རྣམས་ཀྱི་ལུས་སྟེང་ནས་མདེལ་མགོ་ཕྱིར་བཏོན་རོགས་མ་བྱས་པས་མཚོན་སྨན་བཅོས་བྱེད་མ་བཅུག་པའི་རྐྱེན་གྱིས་ཕྱི་ཚེས་༡༧ཉིན་བུ་རང་ལོ་༢༢ཅན་གྱི་བཀག་བསྐྱིལ་ཁང་དུ་འདས་གྲོངས་དང་།བློ་དཔལ་བཟང་གིས་རང་སྲོག་བཅད་ནས་རྒྱ་གཞུང་ལ་ངོ་རྒོལ་བྱས་ཡོད་པ་རེད།ཕྱི་ཚེས་༡༨ཉིན་དཔོན་དབང་གྲགས་ཀྱི་ཨ་ཞང་ཚེ་དབང་མགོན་པོ་དང་།སྤུན་མཆེད་ཡེ་ཤེས།མག་པ་སྦྱིན་པ་མཐར་ཕྱིན་བཅས་ཉེན་རྡུང་འོག་དམར་གསོད་བཏང་འདུགདེ་བཞིན་ཉིན་འདི་དག་ལ་ཤུལ་ལུས་མང་ཚོགས་བཙན་གྱིས་ཚོགས་འདུར་བསྐངས་ཏེ་དཔོན་དབང་གྲགས་འཇུ་བཟུང་བྱེད་དོན་ནི་འདན་མའི་རྟ་རྒྱུགས་དང་།བསང་གསོལ་གྱི་བྱེད་སྒོ་ཁག་དང་འབྲེལ་བ་མེད་པ།ཁོས་མང་ཚོགས་ཀྱི་རྩྭ་ཁྲལ་དང་།འབུ་ཁྲལ་ལྐོག་ཟས་བྱས་པ་རེད་ཅེས་པ་སོགས་ཀྱི་རྫུན་སྒྲོག་དང་མགོ་སྐོར་གྱི་དྲིལ་བསྒྲགས་ལོག་པར་བྱས་ཡོད།འདི་ནས་ཤེས་གསལ་ལྟར་ན་ད་བར་མི་ལྔ་འདས་གྲོངས་ཟིན་པ་དང་།བོད་མི་བརྒྱ་ནས་ཉིས་བརྒྱ་བར་འཇུ་བཟུང་བཀག་འོག་ཡོད་པས་མ་ཚད།དེ་དག་རྡུང་རྡེག་དང་།འདྲི་བརྩད་རིམ་པ་བྱས་ཏེ་མང་ཚོགས་འ་ཆད་འུ་ཐུག་ངང་ལུས་འདུག་པར་སྡེ་དགེ་རྒྱལ་ཡོངས་ལྷན་ཚོགས་ཀྱི་ངོས་ནས་སེམས་ཚོར་ཆེན་པོའི་ཐོག་གདུང་སེམས་མཉམ་བསྐྱེད་ཞུ་བཞིན་ཡོད་ལ།སྐྱོ་གདུང་དང་དཀའ་སྡུག་ཇི་ཙམ་ཆེ་ནའང་བཟོད་བསྲན་དང་ཞི་བའི་ལམ་ནས་སེལ་ཐབས་ལས་བཟང་བ་མེད་པ་དྲན་གསོ་ཞུ་བཞིན་ཡོད།